**«A Nightingale Sang in Berkeley Sqare»** er en romantisk britisk populærmusikksang med melodi av Manning Sherwin og Jack Strachey samt tekst av Eric Maschwitz.

Den ble skrevet i den (da) lille franske fiskerlandsbyen Le Lavandou, nå et favorittferiested for britiske ferierende og eiere av landsteder - kort før utbruddet av den andre verdenskrig.

Ifølge Maschwitz ble tittelen «stjålet» fra en historie av Michael Arlen. Sangen hadde sin første fremførelse sommeren 1939 i en lokal bar, hvor melodien ble spilt på piano av Manning Scherwin med den fastboende saksofonisten. Maschwitz sang teksten, mens han holdt et glass whisky i hånden, men ingen syntes å være imponert.

Våren 2002 ble det gjort et forsøk på å finne baren hvor denne sangen, som senere ble en standard, først ble fremført med tanke på å få satt opp en plakett. Med hjelp av det lokakle turistkontoret ble eldre innbyggere spurt, men det viste seg å være umulig å fastslå spillestedet.

Den ble publisert i 1940, tidlig under den andre verdenskrig, og ble først fremført i showet *New Faces* av Judy Campbell (senere moren til Jane Birkin). Senere samme år ble den også fremført av Ray Noble og så – mest berømt – av Vera Lynn.

Melodien var et tilbakevendende tema i Fritz Langs spillefilm *Menneskejakten* (*Man Hunt*) fra 1941.

Deretter har «A Nightingale Sang in Berkeley Square» blitt en standard og har blitt spilt inn av Glenn Miller, Frank Sinatra, Carmen McRae, Nat King Cole på albumet *The Touch of Your Lips* (1961), Bobby Darin på albumet *Oh! Look at Me Now* (1962), Stephane Grappelli, Harry Connick jr. på albumet *We're in Love* (1990), Sonny Rollins på albumet *This Is What I Do* (2000) samt Rod Stewart på albumet *Stardust: the Great American Songbook 3* (2004).

Faryl Smith utgav en coverversjon av sangen på debutalbumet *Faryl* (2009).

En berømt versjon med The Manhattan Transfer vant en Grammy Award til dens arrangør Gene Puerling i 1981.

Den britiske veteranmusikeren Ian Hunter, forhenværende vokalist i Mott the Hoople, fremfører den regelmessig på sine konserter. Hunters utførelser av sangen finnes på minst to av hans liveinnspillinger.

En versjon med skuespilleren Robert Lindsay ble anvendt som temasang i den britiske situasjonskomedie-serien *Nightingales*.

Tekst fra sangen ble omskrevet i romanen *Good Omens* av Neil Gaiman og Terry Pratchett.

Berkeley Square er et stort bladrikt torg i Mayfair, en kostbar del av London. Ritz Hotel, som det refereres til i teksten, er også beliggende i Mayfair.

Det første verset blir sjelden sunget på innspillinger (Innspillingene med Bobby Darin, Mel Torme, Blossom Dearie, Twiggy, Vera Lynn og Rod Stewart er bemerkelsesverdige unntak).

Norske versjoner
----------------

Alf Hartmann og Arne Riis har skrevet norske tekster. Hartmanns versjon bærer tittelen «Når knoppene spretter på Karl Johan».

Jens Book-Jenssen har spilt inn Hartmanns versjon. Den ble utgitt på dobbelt-LP-platen *Det går ingen veier tilbake* (Talent TLS 2014/2015) i 1975.

Riis' versjon heter «Når lysene tennes på Karl Johan». Nora Brockstedt har spilt inn sangen. Den ble utgitt på albumet *Hilsen Nora* (Benoni BLP 18002) (LP), Benoni BCD 18002 (CD)) i 1990.

Referanser
----------

1. 1 2  *Le chant du Rosignol. Ou l'étonnante d'une très célèbre chanson anglaise écrite en 1939 au Lauandou*. Figure Libre, Reseau Lalan, Le Lavandou
2. ↑  Maschwitz, Eric (1957): *No Chip on My Shoulder*.London: Herbert Jenkins Ltd.
3. ↑  Nekrolog over Judy Campbell i The Daily Telegraph
4. ↑  Carmen McRae FULL Discography
5. ↑  Nat King Cole Discography[*død lenke*]
6. ↑  Bobby Darin Discography Arkivert 30. mars 2010 hos Wayback Machine.
7. ↑  Sonny Rollins - This Is What I Do Arkivert 16. oktober 2009 hos Wayback Machine.
8. ↑  allmusic ((( Stardust: The Great American Songbook, Vol 3. > Review ))) [*død lenke*]
9. ↑  Faryl Smith official website Arkivert 4. januar 2012 hos Wayback Machine.
10. ↑  The Official Ian Hunter Website[*død lenke*]
11. ↑  "Nightingales" – Soundtracks hos Internet Movie Database
12. 1 2  Se plateetiketten